Браць інтэрв’ю ў нечым нагадвае сяброўскую шахматную партыю, калі граеш не на лік: два зацікаўленыя гульцы сядзяць адзін насупраць другога, робяць пэўныя хады насустрач, імкнуцца заняць выгодную пазіцыю, аналізаваць праблемы і прыдумваць для іх віртуозныя рашэнні. Дык вось, я сяджу за падобнай імправізаванай дошкай — за сталом, які займае багата прасторы ў кабінеце дырэкцыі Мінскага міжнароднага кінафестывалю “Лістапад”. Перад вачыма — рабочыя паперы, тоўстыя папкі. Усё сведчыць: да мерапрыемства рыхтуюцца скрупулёзна, унікліва. І адказна, бо перада мной разгортваецца, да ўсяго, і дэбют Аляксандры ЗАХАРЭВІЧ, якая сёлета прызначана дырэктарам кінафоруму. Шматзначнасць слова “дэбют” падштурхнула да некаторых шахматных паралелей…